Izvor: N1

Beogradska saobraćajna inspekcija preksinoć je zaplenila automobil jednog vozača kompanije CarGo. U toj firmi tvrde da imaju informacije da iza te akcije stoji glavom i bradom ministarka saobraćaja Zorana Mihajlović. Šta kažu u ministarstvu i da li je inspekcija uopšte imala zakonski osnov da zapleni privatni automobil vozača koji radi za CarGo?

Na poziv preko aplikacije javio se vozač Jovan Šarović. Na prednje sedište seo mu je stariji čovek, koji mu se požalio da se usled moždanog udara otežano kreće, kao i da ima problema sa srcem zbog kojih ga čeka operacija. Po dolasku na adresu, pomogao mu je da izađe iz kola.

"Na izlazu iz automobila sam ga zagrlio i rekao sam da mu želim puno sreće na operaciji, jer me je jako dirnuo. Bilo mi je jako žao čoveka i negde sam se saosećao sa onim što mi je rekao. Kada je napravio korak ili dva dalje od mene, odmah su mi prišli policajci i komunalni policajci, inspektori i svi ostali. Uzeli su mi ličnu kartu, vozačku i saobraćajnu dozvolu i rekli su mi da pomerim vozilo sa strane", priča Jovan Šarović, vozač CarGo.

Sve je bila varka. Čovek koga je dovezao bio je saobraćajni inspektor, a policija mu je privremeno oduzela automobil. Budući da nije dobio odgovor na pitanje šta je skrivio, uključio je telefon i tajno snimio razgovor.

(Snimak razgovora pogledajte u videu)

Izvor: Screen shot

U Ministarstvu unutrašnjih poslova potvrdili su da su asistirali nadležnoj inspekciji, ali odbacuju navode da su policajci izjavili da vozilo zaplenjuju po bilo čijem nalogu.

"Tvrdnje da su policijski službenici tom prilikom rekli da su "dobili nalog od ministarke" i da je u pitanju "viša politika" su paušalne, jer se na osnovu snimka apsolutno ne može zaključiti ko je to izgovorio, imajući u vidu da je na mestu događaja bilo prisutno više ljudi", odgovaraju na upit N1 u MUP-u.

U kompaniji CarGo nemaju dilemu. Prstom upiru direktno u ministarku Zoranu Mihajlović.

"Mi imamo saznanja, i dodatna saznanja ćemo objaviti u ponedeljak, da je po nalogu ministarke Mihajlović i pod pritiskom lokalne samouprave ova akcija izvršena. Čuli ste u samom snimku da se i sami ljudi koji su obavljali ovo delo bune, da im nije baš najjasnije zašto ovo rade", navodi Vuk Guberinić, direktor CarGo.

Zlonamerne optužbe nezabeležene u poslovnoj komunikaciji, tvrde u Ministarstvu saobraćaja. Kažu, svi znaju da ministarka ne može da izdaje naloge policiji - osim kompanije CarGo.

"Optužiti potpredsednicu Vlade i ministarku Mihajlović da je naredila policiji da zapleni automobile građana Srbije, i takvu neistinu poslati medijima, predstavlja klevetu i potpredsednica Vlade će se prema ovim optužbama na taj način i ophoditi. (...) Svaka aktivnost na suzbijanju nelegalnog prevoza predstavlja poštovanje zakona, čemu su Ministarstvo i čitava Vlada Srbije potpuno posvećeni", navodi se iz Ministarstva saobraćaja.

Da li je u pitanju poštovanje, ili pak, kršenje zakona? Iako je država donela izmene zakona kojim je CarGo praktično onemogućen da dalje posluje, u Službenom glasniku jasno piše da imaju rok od tri meseca da se prilagode novim okolnostima. Taj rok ističe tek u februaru.

"Oni su prekršili zakon koji je na snazi time što su čoveku oduzeli automobil. To nije bio slučaj s nekim divljim taksistima, kojima su prvo naplaćivane kazne, pa su im onda, po drugi put, skidane tablice. Ne, ovom čoveku, našem partneru, su oduzeli automobil", navodi Guberinić.

U kompaniji CarGo navode da će tražiti ocenu ustavnosti tog zakona, i nadaju se da će im država omogućiti da i nakon februara nastave da pružaju alternativu taksi prevozu.